《呈径畈徐左司》
宋代·刘黻

五载相违一日过，巷无车迹有樵歌。
因嗟世上深危证，合住山中养太和。
蔓草不知春事去，梅花曾识岁寒多。
予今问道三千里，白发双亲可奈何。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。